KIRJALLINEN KYSYMYS E-2152/01

esittäjä(t): Stavros Xarchakos (PPE-DE) komissiolle

(18. heinäkuuta 2001)

Aihe: Turkin esittämät uhkaukset

Asiakirjassa N:o 9120 Honouring of Obligations and Commitments by Turkey, joka julkaistiin 13. kesäkuuta 2001 ja jonka Euroopan neuvoston parlamentaarinen yleiskokous hyväksyi 28. kesäkuuta 2001, todetaan, että Turkki estää Ekumeenista patriarkaattia käyttämästä vapaasti sen kiinteätä omaisuutta tai vastaanottamasta kiinteätä omaisuutta lahjoituksina ja että Turkin valtio on itse asiassa pakkolunastanut osan patriarkaatin omaisuudesta. Imvrosin ja Tenedosin saarten kreikkalaisväestöstä mainitaan, että jäljellä on enää 250 kreikkalaissyntyistä asukasta, kun heitä vielä vuonna 1965 oli 3 000, ja että saarille on siirretty 7 000 8 000 Turkin kansalaista. (Näillä saarilla tulisi Turkin vuonna 1923 allekirjoittaman Lausannen sopimuksen mukaan olla itsehallinto.)

Turkki on ryhtynyt painostamaan maan muuta kuin islaminuskoista väestöä, ja CNN Turk -televisiokanavan haastattelussa 29. kesäkuuta 2001 Turkin ulkoministeri Cem toisti uhkauksen, jonka mukaan Turkki ryhtyy vastatoimiin, jos Kypros liittyy Euroopan unionin jäseneksi. Tämän uhkauksen esitti myös Kyproksen asioista vastaava turkkilainen ministeri Sükru Sina Gürel saapuessaan (2. heinäkuuta 2001) Turkin armeijan miehittämään Pohjois-Kyprokseen. Päivää ennen Gürelin esittämiä uhkauksia Turkin maatalousministeri Husnu Yusuf Gokalp oli ilmoittanut yksipuolisesti julistautuneessa valtiossa julkaistavan Kibris-sanomalehden haastattelussa, että miehitetyn alueen energiaongelmat voitaisiin ratkaista rakentamalla alueelle ydinreaktori.

Mikä on komission kanta Turkin tuomitsevaan Euroopan neuvoston raporttiin? Miten se suhtautuu Turkin viranomaisten jatkuviin Kyprokseen kohdistuviin uhkauksiin, kun otetaan huomioon, että Kypros on Euroopan unionin ehdokasvaltio ja YK:n jäsenvaltio? Aikooko komissio kehottaa Turkin viranomaisia pidättäytymään kaikista toimista ja lausumista, joista käy ilmi heidän pyrkimyksensä horjuttaa Kaakkois-Välimeren tilannetta tai jotka voivat johtaa ennennäkemättömään ympäristökatastrofiin, koska ydinreaktorien rakentamiseen maanjäristysherkille alueille väistämättä liittyy suuria riskejä?

Günter Verheugenin komission puolesta antama vastaus

(6. syyskuuta 2001)

Komissio tuntee hyvin Euroopan neuvoston parlamentaarisen yleiskokouksen vuonna 2001 antaman Turkin velvoitteiden ja sitoumusten noudattamista koskevan kertomuksen Honouring of Obligations and Commitments by Turkey sisällön. Tähän liittyen komissio on kiinnittänyt erityisesti huomiota ortodoksisen kirkon ja muiden uskonnollisten vähemmistöjen, myös katolisen kirkon, ongelmiin. Komissio seuraa tarkoin tilanteen kehitystä ja raportoi asiasta vuoden 2001 määräaikaiskertomuksessaan Turkin edistymisestä unioniin liittymisen valmisteluissa.

Euroopan unioni on ottanut esille Kyprosta koskevan kysymyksen Turkin kanssa käymänsä vahvistetun poliittisen vuoropuhelun puitteissa. Tässä yhteydessä Turkkia on toistuvasti pyydetty käyttämään vaikutusvaltaansa Yhdistyneiden kansakuntien tukemien neuvottelujen uudelleen aloittamisen edistämiseksi. On toivottavaa, että neuvotteluja jatketaan niin pian kuin mahdollista ja että Kyprosta koskevan ongelman ratkaiseminen edistyy.

Komission saaman tiedon mukaan Turkki ei ole aikeissa rakentaa ydinreaktoreja alueelleen. Komission tietoon ei ole tullut yhtään konkreettista ehdotusta tällaisen reaktorin rakentamiseksi Kyproksen pohjoisosaan. Komission mielestä ministeri Gokalpin sähkönhankintaan liittyviä vaihtoehtoja koskevan haastattelun yhteydessä ilmaisema julkilausuma ei ole osoitus konkreettisen projektin olemassaolosta tällä alalla.